Henry Luckow-Nielsen
Henry Luckow-Nielsen, 1902-1992, dansk billedhugger, uddannet som billedskærer og på Kunstakademiet 1923-30. I ler, sten og bronze har Luckow-Nielsen udført naturalistiske skulpturer, især af kvinder. De er opstillet i flere danske byer, bl.a. København, hvor også hans kendte statue af H.C. Andersen (1961) står ved rådhuset. Som lærer ved Frederiksberg Tekniske Skole fra 1931 har han undervist mange danske kunstnere; han modtog Eckersbergs Medalje 1960.